РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/47-15

11. фебруар 2015. године

Б е о г р а д

ЗАПИСНИК

12. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 11. ФЕБРУАРА 2015.ГОДИНЕ

Седница је почела у 11,00 часова.

Седници је председавао др Бранислав Блажић, председник Одбора.

Седници су присуствовали чланови Одбора: Адриана Анастасов, Једимир Вучетић, Соња Влаховић, Ивана Стојиљковић, Гордана Зорић, Гордана Топић, Момо Чолаковић, Ђорђе Косанић, Нада Лазић и Иван Карић, као и Ненад Милосављевић, заменик члана Одбора Иване Динић.

Седници нису присуствовали чланови Одбора: Владимир Петковић, Бобан Бирмачевић, Виолета Лутовац, Ивана Динић, Дејан Николић и Шаип Камбери.

Седници су присуствовали представници Министарства пољопривреде и заштите животне средине: државни секретар Стана Божовић, помоћник министра Слободан Ердељан, помоћник министра Жељко Ердељан, начелник Одељења уа управљање отпадом Радмила Шеровић, начелник Одељења за управљање пројектима Љиљана Вељковић, начелник Одељења за међународну сарадњу Гордана Петковић, начелник Одељења за интегрисане дозволе Нада Лукачевић, начелник Одељења за хемикалије Соња Роглић, шеф Одсека за економске инструменте Миодраг Радовановић, шеф Одсека за финансијско управљање Дијана Станковић, начелник Одељења за издавање дозвола у области заштите биодиверзитета Душан Огњановић, шеф Одека за заштићена подручја Лидија Стевановић, начелник Одељења за нормативне послове и хармонизацију прописа у области животне средине Зоран Ибровић, као и Мирјана Павичић и Вељко Лучић из информативне службе Министарства. Седници су присутвовале на Зеленој столици: Тања Петровић, Млади истарживачи Србије и Маргарета Милосављевић, UNECOOP, Параћин.

Одбор је усвојио предлог председника Одбора да се са дневног реда скине прва тачка - Информација о раду Министарства пољопривреде и заштите животне средине за период мај-јул и август-октобар 2014. године и једногласно усвојио следећи:

Д н е в н и р е д :

1. Разматрање Предлога закона о изменама и допунама Закона о хемикалијама, који је поднела Влада у начелу;
2. Разматрање Предлога закона о изменама и допунама Закона о биоцидним производима, који је поднела Влада у начелу;
3. Разматрање Предлога закона о изменама и допунама Закона о интегрисаном спречавању и контроли загађивања животне средине, који је поднела Влада у начелу;
4. Предлог за организовање јавног слушања на тему: “Подизање ветрозаштитних појасева и заштита од ерозије“, који су заједно поднели чланови Одбора Нада Лазић, Иван Карић и Гордана Чомић;
5. Разно.

Пре преласка на разматрање утврђеног дневног реда, усвојен је, без примедаба, Записник 11. седнице Одбора, одржане 2. децембра 2014. године.

Прва тачка дневног реда - **Разматрање Предлога закона о изменама и допунама Закона о хемикалијама, који је поднела Влада у начелу**

Државни секретар Министарства пољопривреде и заштите животне средине Стана Божовић навела је да је осовни циљ Министарства и Владе Републике Србије унапређење животне средине, у сладу са стандардима Европске уније. Истакла је да је разлог за доношење ових закона што бржи процес имплементације стандарда Европске уније.

Гордана Петковић, начелник Одељења за међународну сарадњу, информисала је Одбор о решењима у Предлогу закона о изменама и допунама Закона о хемикалијама, истакавши као најзначајније: усклађивање постојећег Закона о хемикалијама са Законом о буџетском систему, обезбеђивање функционисања буџетског система и система економских инструмената, кроз ревизију плаћања накнада и такси, као и обезбеђивање ефикасног инспекцијског надзора. Предложено је да Министарство пољопривреде и заштите животне средине буде надлежно и одговорно за координацију рада инпекција из свих области (санитарна, тржишна, ветеринарска инспекција, инспекција заштите животне средине и инспекција за здравље).

У дискусији која је уследила, учествовали су: Нада Лазић, Бранислав Блажић, Гордана Петковић, Тања Петровић, Жељко Пантелић и Стана Божовић.

У дискусији је скренута пажња на то да је основни циљ доношења Закона о хемикалијама из 2009. године био правилно управљање хемикалијама. Један од основних инструмената за остваривање овог циља било је формирање Агенције за хемикалије, као стручног тела, како би се растеретило надлежно министарство. Истакнуто је да овакве агенције постоје у скоро свим замљама Европске уније. Агеција за хемикалије је угашена 2012. године, као и Фонд за заштиту животне средине, што је представљало велики хендипек за област заштите животне средине, јер се средства од накнада, односно такси сливају у буџет Републике Србије, при чему није транспарентна намена за коју се та средства користе. Изнет је став да нема разлога за раније ступање на снагу овог закона.

Председник Одбора Бранислав Блажић истакао је да укидање Агенције за хемикалије не значи укидање планова и стратегије државe у овој области, него је резултат покушаја смањења нагомилане бирократије. Дешавало се да исте послове обављају и агенције и надлежно министарство, што је доводило до дуплирања послова из истих области. Истакао је да животна средина треба да представља базу, а да се други закони усклађују са законима којима се уређује област животне средине.

Када је у питању вршење послова државне управе, наведено је да се послови могу обављати и у овиру Министарстава, а могу се поверити јавна овлашћења Агенцијама. Када се овлашћења преносе на Агенције, узима се у обзир који су то послови и који су неопходни капацитети за обављање одређеног посла. Истакнута је неопходност усклађивања системских закона, што тренутно није случај. Закони морају бити у складу са Законом о буџетском систему, али је потребно ревидирати овај закон са становишта финансирања заштите животне средине.

Кад су у питању надлежне инспекције, изнето је да ће надзор над њиховим радом обаљати Министарство пољопривреде и заштите животне средине. Постављено је питање да ли Одељење за инспекције има довољно капацитета, односно довољан број људи када је у питању инспекцијски надзор.

Помоћник министра Жељко Пантелић истако је да је формиран Одсек за биоцидне производе и хемикалије, у коме ради шест инспектора. Истакао је да је Одсек изузетно стручан и да су кадрови преузети из бивше Агенције за хемикалије, тако да Одсек за биоцидне производе и хемикалије, заједно са Одсеком за велике хемијске удесе (који има 11 инспектора), представља једну од најквалитетнијих инспекција у региону. У оквиру Министарства, у седам одељења, ради укупно 93 инспектора. Указано је на проблем који се односи на недовољан број људи који имају континуитет у раду, који могу да одговоре на задатке.

Изнето је да је политика Владе пружање подршке стручним, способним људима, који имају континуитет у вршењу послова, као и потреба за запошљавањем нових људи, када је у питању инспекција. Са друге стране, реформом државне управе, предвиђено је смањање државних службеника, како би се држава ослободила непотребних кадрова, који су на терету грађана Републике Србије.

Постављено је питање где су стручни људи, који су се обучавали за обављање комплексних стучних послова који су радили у агенцијама, које су угашене, као и који је начин финансирања обука кадрова.

Одбор је, у складу са чланом 155. став 2. Пословника Народне скупштине, (са 10 гласова за, један глас против, један члан Одбора није гласао - од укупно 12 присутних), одлучио да предложи Народној скупштини да прихвати Предлог закона о изменама и допунама Закона о хемикалијама, који је поднела Влада у начелу.

За известиоца Одбора на седници Народне скупштине, одређен је др Бранислав Блажић, председник Одбора.

Друга тачка дневног реда: **Разматрање Предлога закона о изменама и допунама Закона о биоцидним производима, који је поднела Влада у начелу**

Гордана Петковић, начелник Одељења за међународну сарадњу, изнела је да су разлози за доношење овог закона: усклађивање са Законом о буџетском систему, као и обезбеђивање функционисања буџетског система кроз ревизију плаћања накнада у области управљања биоцидним производима. Кључне измене односе се на систем финансирања и разграничавање надлежних инспекција. Навела је да измене закона нису суштинске природе и нису у супротности са релевантним прописима Европске уније, па јавна расправа није одржана. Циљ измена и допуна Закона је ефикасније, рационалније и економичније обављање послова управљања биоцидним производима, преко организационих облика државне управе, на које се примењује Закон о државној управи, обезбеђивање ефикасног рада инспекцијских служби и обезбеђивање прихода буџета Републике Србије, кроз наплату такси.

С обзиром да по овој тачки дневног реда није било дискусије, Одбор је, у складу са чланом 155. став 2. Пословника Народне скупштине, (са 10 гласова за, једним гласом против, један члан Одбора није гласао - од укупно 12 присутних), одлучио да предложи Народној скупштини да прихвати Предлог закона о изменама и допунама Закона о биоцидним производима, који је поднела Влада у начелу.

За известиоца Одбора на седници Народне скупштине, одређен је др Бранислав Блажић, председник Одбора.

Трећа тачка дневног реда: **Разматрање Предлога закона о изменама и допунама Закона о интегрисаном спречавању и контроли загађивања животне средине, који је поднела Влада у начелу**

Гордана Петковић, начелник Одељења за међународну сарадњу, навела је да су разлози за измене и допуне Закона о интегрисаном спречавању и контроли загађивања животне средине: усклађивање одредаба закона, које се односе на почетак рада постројења која су у обавези да прибаве интегрисану дозволу, са Законом о планирању и изградњи; омогућавање оператерима да поднесу уредан захтев за прибављање интегрисане дозволе, као и обезбеђивање надлежном органу одговарајућег степена динамике решавања по поднетим захтевима за издавање интегрисане дозволе. Рок за издавање дозволе је, по важећем закону до 2015 године, а изменама и допунама закона, овај рок се продужава до 2020. године. На овај начин, нека постројења могу да започну са радом пре добијања интегрисане дозволе, уколико у току пробног рада (који не може бити дужи од 240 дана), резултати мерења загађивања животне средине буду у складу са прописаним дозвољеним вредностима. Навела је да је, од укупно 196 постројења који подлежу издавању интегрисане дозволе, 166 поднело захтев, а до краја 2014. године, издато је 10 дозвола. Навела је да су циљеви ових измена и допуна: унапређење система за издавање интегрисане дозволе за IPPC постројења, институционалне и организационе мере које се односе на успостављање сарадње између органа надлежног за издвање дозволе и оператера који подлежу интегрисаној дозволи и развијање јавне свести.

У дискусији која је уследила, учествовали су: Нада Лазић, Тања Петровић, Маргарета Милосављевић, Нада Лукачевић, Бранислав Блажић, Момо Чолаковић, Гордана Петковић и Стана Божовић.

Постављено је питање зашто се толико споро издају дозволе. Указано је на то да чињеница да је нацрт закона био на сајту Министарства не значи да је јавност била консултована. Изнет је став да је било потребно организовати јавну расправу, без обзира на хитност доношења овог закона, с обзиром на то да би, оператери, органи Аутономне покрајине, органи локалних самоуправа и грађани, учествовањем на јавној расправи, помогли својим сугестијама. Указано је на то да се предају непотпуни захтеви за издавање IPPC дозвола. Изнето је мишљење да Министарство не треба да прима непотпуне документе и постављено питање зашто се рокови продужују. Постављено је и питање да ли је предлог овог закона усаглашен са директивама о идустријским емисијама, с обзиром да је рок за потпуну имплементацију био до 2013. године.

Начелник Одељења за интегрисане дозволе, Нада Лукачевић, објаснила је да рок износи 240 дана и да се не ради о продужењу рока за који нова постројења треба да добију дозволу, јер њима није проблем да дозволу добију. Проблем представља гашење пећи у постројењима, док не добију дозволу. Нова постројења, по Закону о планирању и изградњи, имају пробни рад у трајању од 240 дана, и он не може бити дужи. У току пробног рада, морају да изврше мерења свих чинилаца загађења животне средине и да докажу да раде у складу са европским стандардима. По завршетку пробног рада, у обавези су да доставе Министарству резултате мерења, након чега врло брзо добијају употребну дозволу. Изнела је мишљење да је управо рок од 240 дана неопходан да би се процедура спровела, када постројења испуне све услове у вези са заштитом животне средине, а да при том не обуставе свој рад. Навела је да циљ овог Закона није да се зауставе постројења, да се одбијају захтеви, већ да им се изађе у сусрет да допуне и исправе захтеве, како би добили дозволе. Указала је на то да примена најбољих доступних техника изискује велика улагања у постојећа постојења, као и да ни у једној земљи Европске уније нису одбијани захтеви, већ се радило на томе да их сви добију. Уз захтев, кључни документ који недостаје је програм мера који треба да се предузму у постројењима, да би се ускладили са европским стандардима. Појаснила је да на свакој дозволи треба да се упишу подаци о томе колико ће новца бити уложено, да ли ће се у одређеном року спровести одговарајућа мера, па дозвола, сама по себи, подразумева прелазне периоде за спровођење мера. Указано је на то да велики број компанија, које остварују велики профит, а у исто време загађују животну седину, не улажу средства како би се тај проблем санирао, па је потребно успоставити механизам контоле. Истакнуто је да је нова директива врло захтевна и за државе чланице Европске уније, па самим тим и за нашу земљу. Транспозиција нове директиве требала би да се заврши до краја 2018. године. То подразумева израду детаљних инплементационих планова.

Истакнуто је да циљ Министарства и Владе није да десеткује, затвори или поништи индустрију Србије, већ да је подстакне. Због тога ће постојати транзициони периоди, под стриктно дефинисаним условима и роковима, како би идустрија испунила све захтеве и услове за рад.

Одбор је, у складу са чланом 155. став 2. Пословника Народне скупштине, (са осам гласова за, један глас уздржан, троје није гласало - од укупно 12 присутних), одлучио да предложи Народној скупштини да прихвати Предлог закона о изменама и допунама Закона о интегрисаном спречавању и контроли загађивања животне средине, који је поднела Влада у начелу.

За известиоца Одбора на седници Народне скупштине, одређен је др Бранислав Блажић, председник Одбора.

Четврта тачка дневног реда - **Предлог за организовање јавног слушања на тему: “Подизање ветрозаштитних појасева и заштита од ерозије“, који су заједно поднели чланови Одбора Нада Лазић, Иван Карић и Гордана Чомић**

Иван Карић је образложио предлог за одржавање овог јавног слушања и предложио листу учесника. Предложено је да датум одржавања јавног слушања буде 24. фебруар 2015. године.

У дискусији која је уследила, учествовали су: Гордана Зорић и Јездимир Вучетић, који су подржали предлог, указавши на то да је потребно позвати представнике локалних самоуправа, јер они знају тачно где су критичне тачке, где су се некада налазили ветрозаштитни појасеви, који су посечени. Средства потребна за садњу ветрозаштитних појасева не представљају велику инвестицију у поређењу са средствима неопходним за санирање штете настале услед снежних наноса и ерозије.

Одбор је донео **одлуку да одржи јавно слушање** на тему “**Подизање ветрозаштитних појасева и заштита од ерозије**“ **24. фебруара 2015. године**, са почетком у 11,00 часова, **у Малој сали у Дому Народне скупштине**.

Иван Карић се осврнуо на свој предлог за организовање јавног слушања на тему “Климатске промене као реалност у Србији и ЕУ – изазови, одговори, могућности“ и предложио да се ово јавно слушање одржи 23. марта 2015. године.

Пета тачка дневног реда – **Разно**

Члан Одбора Ивана Стојиљковић предложила је да Одбор посвети једну седницу проблему загађења Ужица, на коју би требало позвати све који могу да дају предлог за решење овог пробелма.

Председник Одбора указао је на то да је проблем Ужица комплексан и да би се могао решити неопходно је позвати представнике Министарства енергетике, Министарства финансија, и представнике локалне самоуправе, јер Одбор нема надлежност да реши овај проблем.

Члан Одбора Јездимир Вучетић подсетио је Одбор на проблем који постоји у Костајнику, настао на депонији реудника анитмона, истакавши да санација још није извршена и да загађење услед тога и даље прети. Поставља се питање колико је земљиште загађено, с обзиром на то да се у речицу која се слива до Дрине и Јадра спирају тешки метали и јаловина. Навео је да недостаје комплетна информација у којој мери је земљиште употребљиво, да ли су узети узорци земљишата, да ли су изворишта загађена, као и да ли се ради на пројекту дефинитивне санације, имајући у виду да је ургентна, хитна санација јаловишта, коју је радио РТБ Бор, била безуспешна. Навео је да је потребно да надлежно министарство достави Одбору информацију о томе.

Члан Одбора Нада Лазић предложила је да се позову представници Агенције за заштиту животне средине, која врши мониторниг загађења, указавши да је у Ужицу највећи проблем у грејној сезони, с обзиром да постоје бројна индивидуална ложишта, али постоји и проблем загађења од саобраћаја. Обавестила је Одбор о томе да је она поставила посланичко питање у вези са загађењем у Костајнику, и да је добила одговор, који је садржао информацију о томе да је концентрација арсена и олова знатно повећана у односу на дозвољени ниво, истакавши да је информација коју је добила садржала податке и табеле које грађани тешко могу разумети.

Седница је завршена у 13,07 часова.

СЕКРЕТАР ПРЕДСЕДНИК

Милица Башић др Бранислав Блажић